สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 15 ธ.ค.58
15 ธ.ค. 2558

– เงินเยนอยู่ที่ระดับ 120 เยน/ดอลลาร์ จากช่วงเช้าที่ระดับ 120.95/121.00 เยน/ดอลลาร์
– เงินยูโรอยู่ที่ระดับ 1. ดอลลาร์/ยูโร จากช่วงเช้าที่ระดับ 1.1009/1.1010 ดอลลาร์/ยูโร
– ดัชนี SET ปิดวันนี้ที่ระดับ 1,300.51 จุด เพิ่มขึ้น 32.90 จุด หรือ 2.60% มูลค่าการซื้อขาย 57,073.50 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 3,374.69 ล้านบาท (SET+MAI)
 
– นายอภิศักดิ์ ตันติวรวงศ์ รมว.คลัง เผยที่ประชุมคณะรัฐมนตรี (ครม.) มีมติให้จัดตั้ง Thailand Future Fund ขนาด 1 แสนล้านบาท โดยเบื้องต้นกระทรวงการคลังจะลงทุนในกองทุนดังกล่าว 1 หมื่นล้านบาท ด้วยการนำเงินของกองทุนวายุภักษ์มาแปลงเป็นเงินลงทุนในกองทุนนี้ และจะเปิดโอกาสให้ประชาชนร่วมลงทุนด้วย
– นายกมลธัญ พรไพศาลวิจิต ผู้อำนวยการศูนย์วิจัยทองคำ เผย ธ.ค.58 ดัชนีความเชื่อมั่นราคาทองคำปรับตัวเพิ่มขึ้นจากเดือนก่อนเล็กน้อย 1.75 จุด สู่ระดับ 45.06 จุด โดยดัชนีอยู่ต่ำกว่าระดับ 50 จุดเป็นเดือนที่สองติดต่อกัน จากความวิตกต่อการประชุม FOMC หรือคณะกรรมการนโยบายทางการเงินของสหรัฐฯ หลังจากที่ก่อนหน้านี้มีการส่งสัญญาณว่าจะมีการขึ้นดอกเบี้ยเร็ว ๆ นี้ แต่มองเงินบาทอ่อนค่าซึ่งอาจจะทำให้ราคาทองคำในประเทศปรับตัวลงไม่มาก
– คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เปิดเผยว่า การประมูลคลื่นความถี่ย่าน 900MHz ผู้เข้าร่วมประมูลยังอยู่เคาะราคาครบทุกรายและยังไม่มีรายใดใช้สิทธิขอเว้นการเสนอราคา (waiver) และคาดว่าครั้งนี้จะสู้ราคาไปถึง 26,000 ล้านบาท เมื่อถึงเวลา 21.00 น.ก่อนจะหยุดพักการประมูล 3 ชั่วโมง
– ธนาคารกลางออสเตรเลียส่งสัญญาณผ่อนคลายการเงิน โดยรายงานการประชุมเมื่อวันที่ 1 ธ.ค.ที่ผ่านมาระบุว่า อัตราดอกเบี้ยระดับต่ำกำลังช่วยหนุนการใช้จ่ายภาคครัวเรือน และสกุลเงินดอลลาร์ออสเตรเลียที่อ่อนค่าลงจะเอื้อประโยชน์ต่อบริษัทภายในประเทศ โดยเงินเฟ้อที่มีแนวโน้มซบเซาลงนั้นจะช่วยเปิดทางให้ธนาคารกลางสามารถผ่อนคลายนโยบายการเงินได้อีกหากพิจารณาแล้วเห็นว่าจำเป็น เมื่อในการประชุมดังกล่าวธนาคารกลางออสเตรเลียมีมติคงอัตราดอกเบี้ยที่ระดับต่ำสุดเป็นประวัติการณ์ที่ 2% ซึ่งเป็นการคงอัตราดอกเบี้ยติดต่อกันเป็นเดือนที่ 7
– สำนักงานศุลกากรเกาหลีใต้ เผยเกาหลีใต้เกินดุลการค้าเป็นเดือนที่ 46 ติดต่อกัน หลังยอดนำเข้าปรับตัวลดลงมากกว่ายอดส่งออก ขณะที่ราคาสินค้าโภคภัณฑ์อยู่ในระดับต่ำ โดยเกาหลีใต้มียอดเกินดุลการค้าในเดือน พ.ย.58 อยู่ที่ 1.03 หมื่นล้านดอลลาร์สหรัฐ ทำสถิติเกินดุลทุกเดือนติดต่อกันมาตั้งแต่เดือน ก.พ.55
– สำนักงานสถิติแห่งอินโดนีเซีย เผยอินโดนีเซียพลิกกลับมาขาดดุลการค้ามูลค่า 350 ล้านดอลลาร์สหรัฐในเดือน พ.ย.58 จากที่เดือน ต.ค.58 เกินดุลการค้า 1.02 พันล้านดอลลาร์สหรัฐ หลังยอดนำเข้าปรับตัวเพิ่มขึ้นขณะยอดส่งออกอ่อนแรงลง โดยยอดนำเข้าปรับตัวเพิ่มขึ้น 3.61% แตะ 1.151 หมื่นล้านดอลลาร์สหรัฐในเดือน พ.ย.58 เทียบรายเดือน แต่ร่วงลง 18.03% เทียบรายปี
 
ที่มา: สำนักข่าวอินโฟเควสท์